Ek kan nie vir God manipuleer nie, maar ek kan Hom vertrou - www.bybelkennis.co.za
In 2 Konings 4:8 – 37 lees ons van die vooraanstaande vrou wat in Sunem gewoon het. God seën haar op ‘n wonderbaarlike wyse met ‘n seun. ‘n Paar jaar later word hy skielik siek: Hy het op haar skoot gelê tot die middag, en toe is hy dood. Sy haas haar na Elisa – die man van God. Elisa probeer die kind uit die dood opwek – sonder sukses. Uiteindelik slaag hy. Het hy ‘n nuwe metode otdek? Nee. Nadat hy tot die Here gebid het …
J. D. Greear sê dat godsdiens ons altyd leer om God te nader gebaseer op formules: “As jy dit doen, sal God dat doen.” Meganies en gewaarborg! Hierdie is geloof in ‘n formule en nie in ‘n Persoon nie. Ware geloof is geloof in ‘n Persoon – die almagtige, alwetende, deernisvolle God. As jy op Hom vertrou, kan jy dit nie tot ‘n meganiese formule verskraal nie.
Dit sou verskriklik gewees het as God volgens formules gewerk het. Hoe dikwels het jy nie al iets van God gevra nie om later te ontdek dat dit dwaas was? Wat ons nodig het, is nie ‘n formule nie, maar ‘n liefdevolle Vader wat soms nee sê op ons versoeke. Soms antwoord God ons gebede deur vir ons te gee wat ons sou gevra het as ons beter geweet het.
We cannot make God move in our lives, but we can make room for him to move (Steven Furtick). Ons kan nie vir God dwing om sekere dinge te doen nie. Hou op om God te probeer manipuleer om te doen wat ek dink Hy behoort te doen. Vertrou dat Hy sal optree op ‘n wyse wat ons sal laat besef: Hy weet die beste.
Tags: God manipuleer